KIRJALLINEN KYSYMYS E-1896/99

esittäjä(t): Raffaele Costa (PPE-DE) komissiolle

(29. lokakuuta 1999)

Aihe: Nuorten Eurooppa -ohjelma

Voisiko komissio ilmoittaa mille julkisille tai yksityisille tahoille oppilaitoksille, yhtiöille, osuuskunnille tai yksityishenkilöille on myönnetty varoja tai avustuksia ja kuinka paljon (jo toteutetut ja vielä toteuttamattomat maksut) Nuorten Eurooppa -ohjelmasta, jonka talousarvio on 126 miljoonaa ecua?

Onko varojen lopullinen vastaanottaja ja aloitteiden asianmukainen toteuttaminen tarkistettu?

Viviane Redingin komission puolesta antama vastaus

(9. marraskuuta 1999)

Arvoisalle parlamentin jäsenelle sekä parlamentin pääsihteeristölle on lähetetty suoraan luettelo (hankkeittain) niistä tahoista, joille on myönnetty tukea Nuorten Eurooppa -ohjelman puitteissa vuodesta 1995 lähtien. Yksi ohjelman vahvoja puolia on sen hajautettu hallinto, mikä kuitenkin aiheuttaa jonkinasteisia viivästyksiä hankkeiden valinnasta niiden toteutukseen ja rahoitukseen sekä niitä koskevien täydellisten tietojen toimittamiseen komissiolle. Luettelo ei siten ole tyhjentävä mutta antaa kuitenkin edustavan kuvan niistä hankkeista, joiden avulla yli 200 000 nuorta on voinut vuodesta 1995 lähtien hyötyä tästä ohjelmasta.

Asiantuntijoista muodostuvat raadit valitsevat tukea saavat hankkeet niiden luonteen mukaan joko keskitetysti tai hajautetusti. Raatien tehtävänä on varmistaa erityisesti, että hankkeet vastaavat ohjelman tavoitteita, myös talousarvion tasapainon osalta. Kansallisilla toimistoilla on keskeinen rooli täytäntöönpanon eri vaiheissa (valinta, raporttien analysointi, yhteydet tuensaajiin jne.), ja niillä on omat valvontajärjestelmänsä. Lisäksi Nuorten Eurooppa -ohjelmaan sovelletaan komissiossa voimassa olevia valvontamenettelyitä. Kustakin valitusta hankkeesta tehdään tämän vuoksi niin keskustasolla kuin alemmallakin, hajautetulla tasolla sopimus, jossa määrätään tuensaajalle myönnetyn yhteisön tuen käyttöä koskevista säännöistä. Tuensaaja sitoutuu tämän sopimuksen mukaisesti toimittamaan kansalliselle toimistolle tai komissiolle kahden kuukauden kuluessa sopimuskauden päättymisestä loppuraportin, jossa on kuvaus hankkeen yhteydessä toteutettavista eri toimista ja lopullinen selvitys kaikista hankkeeseen liittyvistä kuluista. Ennakko, joka on suuruudeltaan 80 prosenttia, maksetaan 30 päivän kuluessa asianmukaisesti allekirjoitetun sopimuksen vastaanottamisesta. Jäännösosa maksetaan 60 päivän kuluessa siitä, kun kansallinen toimisto tai komissio on vastaanottanut ja hyväksynyt loppuraportin. Kansallinen toimisto tai komissio pidättää itselleen oikeuden kieltäytyä maksamasta koko jäännösosaa, jos raporttia ei toimiteta määräaikaan mennessä tai sen katsotaan olevan puutteellinen. Jos raportin hyväksymisen jälkeen todetaan, että tukikelpoisten kulujen lopullinen kokonaismäärä on pienempi kuin jo maksettu määrä, tuensaajan on korvattava sille ensimmäisellä kerralla maksettu ylimääräinen osa.

Sopimuksessa määrätään seurannasta ja valvonnasta, että tuensaajan on toimitettava kansalliselle toimistolle tai komissiolle kaikki tiedot, joita ne tarvitsevat sopimuksessa tarkoitettujen hankkeiden täytäntöönpanosta ja että tuensaajan on toteutettava kaikki tarvittavat toimenpiteet mahdollistaakseen kansallisen toimiston, komission ja tilintarkastustuomioistuimen seuranta-, tarkastus- ja valvontamatkat (asiakirja-aineisto, tilinpitoasiakirjat). Tarkastukset voidaan tehdä paikan päällä, ja niissä voidaan tutkia sopimuksen kohteena oleviin hankkeisiin liittyvien yhteistyökumppaneiden tilinpitoa ja tositteita. Tositteet on tämän vuoksi säilytettävä viiden vuoden ajan hankkeen maksujen vastaanottamisesta ja hankkeen päättymisestä.

Kansalliset toimistot tekevät lisäksi komission kanssa sopimuksen siitä rahoitustuesta, jota ne hoitavat jäsenvaltion tasolla. Tässä sopimuksessa määrätään samanlaisista seurantaa ja valvontaa koskevista yksityiskohtaisista säännöistä kuin tuensaajien kanssa tehtävässä sopimuksessa. Kansallinen toimisto sitoutuu tämän sopimuksen mukaisesti ilmoittamaan komissiolle sopimuksessa tarkoitettujen yhteisön varojen käytöstä. Toimiston on tämän vuoksi kunkin toimen osalta toimitettava komissiolle väli- ja lopputilinpäätös ja -tilastot.

Kunkin kansallisen toimiston hajautettuihin hankkeisiin kohdistaman valvonnan lisäksi komission tai tilintarkastustuomioistuimen rahoitus- ja varainhoitoyksiköt voivat halutessaan tehdä tarkastuksia edustavan otannan pohjalta. Myös kansallisiin toimistoihin tehdään valvontamatkoja. Lisäksi ulkopuoliset arvioitsijat arvioivat ohjelmien täytäntöönpanoa komission toimeksiannosta. Ohjelman väliarviointi on julkaistu 6. helmikuuta 1998,(1) ja loppuarviointia koskeva tarjouskilpailu on käynnissä.

Komissio aikoo parhaillaan neuvotteluvaiheessa olevan uuden Nuoriso-ohjelman yhteydessä ottaa käyttöön uuden, parannetun hallinto- ja arviointijärjestelmän, joka perustuu suurelta osin avustusten hallinnointia koskevan käsikirjan suosituksiin ja jonka avulla hankkeita pitäisi olla mahdollista seurata reaaliajassa myös hajautetulla tasolla. Parannetun ohjelman tueksi luodaan tietojärjestelmä, jonka avulla ohjelmien eri toimet voidaan kerätä yhteen Nuorten Eurooppa -ohjelman käynnistämisestä lähtien kerätyn kokemuksen perusteella. Tällä tavoin yhteisön varojen käytön hallintaa ja valvontaa voidaan tehostaa entisestään.

(1) KOM(98) 52 lopullinen.